da de da de da de fi en en en sv da nl de bar da da da da fr da da da de da da da da da da da da sv da pl da da de en en en en en en en en en en en en en en en en en en en en da de de da da es da da it da da da de da nb da da da da da en da de
Direktørens slutakkord | Dansk Skoleforening for Sydslesvig e.V.
Anders Molt Ipsen er gået på pension. Afskedsreceptionen blev til en musikalsk rejse gennem tiden præget af både med- og modgang.
I sidste uge sagde Skoleforeningen farvel til sin direktør igennem 16 år, Anders Molt Ipsen. Mere end 400 gæster var mødt op på A. P. Møller Skolen i Slesvig for at være med til receptionen, og Skoleforeningen havde rullet den røde løber ud for dem og æresgæsten.
- Anders, du er jo en beskeden mand, derfor synes vi, at du skal have hele armen i aften, bemærkede Skoleforeningens formand Udo Jessen.
Det blev en fest med mange personlige oplevelser fra ikke mindre end 37 år i Skoleforeningens tjeneste. Der blev holdt taler af gamle venner helt tilbage fra seminarietiden i 70’erne, som formanden for Det Sydslesvigske Samråd, Peter Lynggaard Jakobsen, og nye samarbejdspartnere, som den næsten nyvalgte formand for Skoleforeningens driftsråd, Kristina Sukatus.
Talerne tegnede et billede af en direktør, som igennem de 16 år ved roret har ført »skoleskibet« med rolig og sikker hånd. Et menneske, der altid er høflig i tonen, venlig og lyttende, »én tager sig tid«, som Per Gildberg, forhenværende formand for Skoleforeningen, formulerede det.
- Men det skal man ikke lade sig narre af, sagde generalkonsul Henrik Becker Christensen. For Anders Molt Ipsen er også et menneske, der har en jernvilje. Og det har været et stort es for det danske mindretal, ikke mindst i den såkaldte skolesag, hvor den forhenværende regering i Kiel besluttede besparelser på de danske skoleelever.
Et andet ord, der faldt i flere af talerne, var hjerteblod. Igennem 37 år har Anders Molt Ipsen haft sit virke i Skoleforeningen, og han har været igangsætter igennem alle årene. Han har været »dediceret i et omfang man sjældent ser«, (Sydslesvigudvalgets formand Kim Andersen) og »har fået ting til at blomstre« (Skoleforeningens formand Udo Jessen). Og således var talerne enige om, at Anders Molt Ipsen afleverer en skoleforening i særdeles god stand. Anders Molt Ipsen »har gjort en gerning, der vil række langt ud i fremtiden, som han kan være stolt af«, (Kim Andersen) og »du efterlader et beskikket hus« (vicedirektør i Skoleforeningen, Uwe Prühs).
Anders Molt Ipsen er, »som alle ved, et musikalsk menneske med sans for tonernes nuancer« (Kim Andersen) og således var festen præget af musikalske indslag med SKURK, Skoleforeningens orkester. Her spiller den forhenværende direktør trombone, men i dagens anledning spillede orkestret ikke med, men for ham. De kom med et medley sammensat af musikstykker fra de tre musicals »Snedronningen«, »Peter Pan« og »Pinocchio«, som Skoleforeningens elever har opført med stor succes i de forgangne år. Børn fra Gottorp-Skolens Børnehave sang for ham og den unge sydslesviger Esben Nissen spillede nogle numre med sin kvartet. Forhenværende direktør i Skoleforeningen Hans Andresen begejstrede publikum med en musikalsk parodi, og både skolelederne og seniorerne fra Slesvig havde digtet fællessange.
Det var en tydelig bevæget Anders Molt Ipsen, der slutteligt takkede talerne, kollegerne, medarbejderne og de folkevalgte for det mangeårige gode samarbejde.
- Ingen kan overleve i sådan et job, uden han bakkes op af medarbejderne og de folkevalgte, sagde Anders Molt Ipsen.
En verden i krise
21. marts 2022Kære alle, Nu hvor vi lige troede, at de helt mørke skyer langsomt var ved at forsvinde, og vi endda kunne begynde at ane forårssolen, så rammer overfaldet ...
Du har gjort det ordentligt, Anders.
Lone Schuldt, forhenværende formand i Skoleforeningen.
Det er et af de mest krævende jobs inden for mindretallet at stå i spidsen for koncernen Skoleforeningen, og Anders har klaret det på bedste vis.
Henrik Becker Christensen, generalkonsul
Ligestillingen vil altid være forbundet med dit navn!
Renate Schnack, delstatens mindretalsrådgiver
Du har loyalt ombygget Skoleforeningen fra kælder til kvist.
Mette Bock, formand for Grænseforeningen
En skolemand, ikke skolemester, der har ført Skoleforeningen med sikker hånd og godt øje ind i det 21. århundrede.
Kim Andersen, formand for Sydslesvigudvalget
Du har været en stor hjælp for os politikere, i kampen om at opnå ligestilling.
Flemming Meyer, formand for SSW
Dansk Skoleforening for Sydslesvig e.V.Stuhrsallee 2224937 Flensburg